b'\n_START_ARTICLE_\nMartti Salokas\n_START_PARAGRAPH_\nMartti Antero Salokas, vuoteen 1906 Silvander  (13. joulukuuta 1888 Perni\xc3\xb6 \xe2\x80\x93 9. huhtikuuta 1967 Lahti) oli kouluneuvos, opettaja, rehtori ja tietokirjailija.\n_START_SECTION_\nHenkil\xc3\xb6historia\n_START_PARAGRAPH_\nSalokkaan vanhemmat olivat rovasti Frans Edvard Silvander ja Elli Liljefors ja puoliso vuodesta 1917 teologi Wendla Ivaska. Rehtori, historioitsija Eino Salokas oli h\xc3\xa4nen veljens\xc3\xa4. Martti Salokas tuli ylioppilaaksi 1908 ja valmistui filosofian kandidaatiksi 1913. H\xc3\xa4n  toimi Terijoen yhteiskoulun opettajana vuodesta 1913 ja koulun johtajana vuodesta 1917 sek\xc3\xa4 vakinaisena lehtorina vuodesta 1921 ja rehtorina vuodesta 1922. Kun Terijoen yhteislyseo muodostettiin 1929, Salokkaasta tuli sen rehtori ja vanhempi lehtori. Rehtorin teht\xc3\xa4v\xc3\xa4\xc3\xa4 h\xc3\xa4n hoiti vuoteen 1953, koulun siirrytty\xc3\xa4 Lahteen Kannaksen yhteislyseoksi, ja lehtoraattia viel\xc3\xa4 vuoteen 1958. Kouluneuvoksen arvon Salokas sai vuonna 1957.'